‘Skok’ oor seks-tandarts se vonnisIan Venter. Foto: Facebook Die organisasie Women & Men Against Child Abuse (WMACA) het sy skok uitgespreek oor die vonnis wat ŉ tandarts van George opgelê is vir die seksuele aanranding van ’n minderjarige seun. Dr. Ian Venter is in April skuldig bevind op dié klag en gister in die streekshof in George tot drie jaar tronkstraf gevonnis. Dié saak spruit uit ŉ voorval op die aand van 11 April 2015 toe Venter ŉ 13-jarige seun wat by sy huis in Heroldsbaai oorgeslaap het, seksueel betas het. Venter dien reeds ŉ vonnis van korrektiewe toesig uit vir ŉ soortgelyke voorval wat in 2011 plaasgevind het. Venter is in 2014 in die streekshof in Thembalethu, George, tot vier jaar korrektiewe toesig gevonnis. Hy is destyds skuldig bevind op ŉ aanklag dat hy seks met ’n 15-jarige seun gehad en ook pornografie aan hom gewys het. Van die voorwaardes van sy vonnis was dat hy nie minderjariges in sy praktyk as tandarts mag behandel nie. Joanne Barrett, woordvoerder vir WMACA, het die “onvanpaste kort vonnis” wat Venter opgelê is as skokkend beskryf. “Gegewe die feit dat dit sy tweede oortreding was, glo ons dat langer tronkstraf ŉ meer gepaste vonnis sou wees.” Die organisasie glo dat sake waar kinders seksueel mishandel is, baie strenger vonnisse noodsaak. “Die Kinderwet bepaal duidelik dat kinders ŉ reg op veiligheid het en toegelaat moet word om vry van geweld en misbruik te lewe.” Barrett het gesê hoewel hulle ongelukkig is met die vonnis, is hulle tevrede dat Venter direkte tronkstraf ontvang het. “Venter is nou agter slot en grendel en dit beteken daar is een minder seksuele misbruiker op straat. Ons sou verkies dat die sleutel in dié geval weggegooi word.” John Gillespie, Venter se regsverteenwoordiger, het ná die uitspraak ŉ aansoek om verlof tot appèl ingedien, maar streekslanddros Francis Makamandela het dit van die hand gewys.